Treba li događaj poput zatvaranja i ekspresnog otvaranja zaduženog senjskog hotela ironizirati ili dramatizirati? I jedno i drugo, zaključili bismo kad odgledamo Dnevnike Nove i HTV-a. Na javnoj televiziji previše zabrinuta novinarka Danijela Minić paničari: \"Bit će teško vratiti povjerenje gostiju\", kao da su sad iz hotela najurene stotine tisuća gostiju, a ne samo njih pedesetak. Na Novoj pak novinar Marko Balen nalazi zabavnog sugovornika koji predlaže: \"Ajmo zatvorit Sabor i zapečatit ga\". Dobra fora, jer ako Sabor simbolizira državu, a naša je država dužna k\'o Grčka, onda bi i na Markovu trgu trebalo staviti pečat i vratiti Ivana Milasa za čuvara. Ovo u Senju jest glupa blamaža pa je svakako trebalo i poreznike staviti pred kameru da objasne svoju strast za pečačenjem, a ne ih pustiti da umaknu bez objašnjenja i da se skrivaju iza dosadnih priopćenja. Za razliku od njih odvjetnik vlasnika hotela darežljivo je davao izjave, ali ona da će o ovome slučaju \"obavijestiti ministra turizma\" stvarno je biser. Ma dok je njegov ćato pisao poruku ministru, ovaj je to čuo iz barem 50 drugih izvora. A kad će odvjetnikovo pismo stići do ministra, boga pitaj... A onda, nakon ovih novih bisera poreznika dolazi i onaj vremenski stereotip kojeg slušamo iz večeri u večer: \"Ne izlazite van, ohladite stan, pijte tekućinu, nemojte jesti odojka...\". Razni savjetnici opet trube po istom. Pa zaboga, nisu svi u ovoj državi umirovljenici, ljudi rade, šljakaju na +39, ali za njih nikakva savjeta. Pa dajte već jednom recite i tim ljudima s glavom pod kacigom i s mistrijom u rukama - kako da oni, dovraga, rashlade svoj radni dan na skeli?

PLUS





Između sumornih turističkih priča ukazuje se Romina Knežić. Ružičasti sako, plave avatarske oči i razigranost pravi su kontrast u odnosu na \"štrebera\" Sašu Kopljara.





MINUS





Otomanizacija večernjeg programa Nove TV očito će trajati cijelo ljeto. Bježim, prebacujem s četvorke i nalazim utočište na OBN-u. A tamo Kikaš, Jokaš, Matan. Divota...